༁ྃ༔དག་སྣང་ཡེ་ཤེས་དྲྭ་བ་ལས༔གསང་ཆེན་ཉམས་བྱུང་གི་རྟོགས་བརྗོད་གསལ་བའི་མེ་ལོང་ཞེས་བྱ་བ་བཞུགས་སོ༔
ཨེ་མ་ཧོཿཀ་དག་ཆོས་སྐུ་སྤྲོས་པའི་མཐའ་དང་བྲལ༔ལྷུན་གྲུབ་སྐུ་དང་ཡེ་ཤེས་ལོངས་སྤྱོད་རྫོགས༔ཐུགས་རྗེའི་རང་གདངས་འགྲོ་འདུལ་སྤྲུལ་པའི་སྐུ༔སྐུ་གསུམ་ལྷུན་གྲུབ་པདྨ་རྒྱལ་པོས་སྐྱོངས༔སྔོན་ཚེ་རྣལ་འབྱོར་ནུས་ལྡན་རྡོ་རྗེ་ཡིས༔བསྐལ་བཟང་སངས་རྒྱས་སྟོང་གི་བསྟན་པ་ལ༔ང་ཡི་སྤྲུལ་ལ་བྱེ་བ་ཕྲག་བརྒྱ་ཡིས༔རྒྱུན་མི་ཆད་པར་འདུལ་བྱ་སྐྱོང་བར་ཤོག༔ཅེས་གསུངས་ཐུགས་བསྐྱེད་སྨོན་ལམ་རྣམ་དག་མཐུས༔བྱེ་བྲག་སྤྲུལ་པའི་ཆ་རུ་ཤར་བ་བདག༔ལོ་གྲངས་བཞི་བཅུ་ཐམ་པར་བབ་པ་ཡི༔ཁྱི་ལོ་དབྱར་ཟླ་ར་བའི་ཉེར་ལྔའི་ནུབ༔གཉིད་དང་འོད་གསལ་འདྲེས་པའི་སྣང་ཆ་ལ༔བརྡལ་ཁྱབ་ནམ་མཁའ་ཡངས་པའི་མཁའ་ཀློང་ནས༔འཇའ་ཚོན་འོད་ཀྱི་གུར་ཁང་འཁྲིགས་པའི་ཀློང་༔དབྱིངས་ཀྱི་རྗེ་མོ་ཨེ་ཀ་ཙ་ཏི་མས༔གཟི་བརྗིད་ཉི་ལྟར་འབར་བའི་ཞལ་ངོམས་ནས༔ཤིན་ཏུ་བརྩེ་ཞིང་གདུང་བས་འདི་སྐད་གསུངས༔ཀྱེ་ཧོ་སྐྱེས་མཆོག་བདུད་འཇོམས་གླིང་༔མི་ཚེ་འདི་ཡི་སྔོན་རོལ་དུ༔ཁྱེད་ཀྱི་སྐྱེ་བརྒྱུད་ཇི་ལྟར་ལགས༔དྲན་ན་གླུ་རུ་འདོམས་ཤིག་དང་༔ང་ལ་དགོས་པ་ཆེན་པོ་གདའ༔ཞེས་གསུངས་གུས་ཚུལ་མཛད་ཅིང་བཞུགས་པའི་ངོར༔བདག་གིས་སྔོན་གྱི་སྐྱེ་བ་དྲན་བཞིན་དུ༔ཀྱེ་ཧོཿཡེ་ཤེས་མཁའ་འགྲོ་ཚུལ་གསོན་དང་༔སྔོན་ཚེ་རྣལ་འབྱོར་ནུས་ལྡན་པས༔སྐལ་པ་བཟང་པོའི་སངས་རྒྱས་ལ༔དབང་བསྐུར་མཚན་གསོལ་ལུང་ཡང་བསྟན༔དེ་ཚེ་རྡོ་རྗེ་འཆང་ཆེན་དངོས༔དེ་ཡིས་ཐུགས་བསྐྱེད་སྨོན་ལམ་མཐུས༔རིམ་བཞིན་ཐོག་མཐའ་བར་གསུམ་དུ༔སྤྲུལ་པ་བརྒྱ་ཕྲག་རྒྱུན་མི་ཆད༔ཐུབ་པའི་སྤྱན་སྔར་ཤཱ་རིའི་བུ༔ཉན་ཐོས་ཚུལ་འཆང་གདུལ་བྱ་བསྐྱངས༔འབྲེལ་ཚད་ཐར་པའི་ལམ་ལ་བཀོད༔དེ་འོག་བྲག་དམར་བྱ་སྐྱིབ་ཚལ༔ང་ནི་ཧཱུྃ་ཆེན་ཀཱ་ར་ལགས༔གསང་སྔགས་བསྟན་པའི་བ་དན་བསྒྲེངས༔གདུལ་བྱ་བོད་ཀྱི་ཡུལ་དུ་དགོངས༔འབྲོག་བན་ཁྱེའུ་ཆུང་ལོ་ཙཱར་སྤྲུལ༔འབྲེལ་ཚད་གཏན་བདེའི་ས་ལ་བཀོད༔སླར་ཡང་འགྲོ་དོན་དུས་བབ་ནས༔གྲུམ་གྱི་གྲུབ་ཐོབ་མཁར་ནག་ཅེས༔ཟབ་གཏེར་སྒོ་ཕྱེས་གདུལ་བྱ་བསྐྱངས༔འབྲེལ་ཚད་ཐར་པའི་ལམ་དུ་བཀོད༔སླར་ཡང་འགྲོ་དོན་དང་ལེན་ཕྱིར༔ཧེ་པ་ཆོས་ཀྱི་འབྱུང་གནས་གྲགས༔གདུལ་བྱར་ཐར་པའི་ལམ་སྟོན་ཅིང་༔གསང་ཆེན་བསྟན་པའི་སྒྲོན་མེ་སྦར༔སླར་ཡང་ཁྲག་འཐུང་བདུད་འདུལ་གླིང་༔མ་ངེས་སྤྱོད་པས་གདུལ་བྱ་བསྐྱངས༔རྒྱལ་ཁབ་གནས་རིས་མང་པོ་འགྲིམས༔གསང་སྔགས་བསྟན་པའི་འོད་སྟོང་བཀྱེས༔སླར་ཡང་བདུད་འདུལ་ཡང་སྤྲུལ་བྱུང་༔ཀློ་མོན་རྒྱལ་ཁབ་དཀར་པོར་བསྒྱུར༔མི་སྲུན་གདུག་པའི་ལྷ་འདྲེ་བཏུལ༔གཞན་དོན་རླབས་ཆེན་ལྷུར་ལེན་མཛད༔གཞན་ཡང་སྐྱེ་བ་དུ་མ་རུ༔འགྲོ་འདུལ་གཏེར་སྟོན་ཚུལ་འཛིན་དང་༔རྣལ་འབྱོར་གྲོང་བསྟེན་བསྟན་འཛིན་ཚུལ༔རྒྱས་པར་བཤད་ན་དཔག་ཏུ་མེད༔སླར་ཡང་ཨོ་རྒྱན་ཆེན་པོ་ཡིས༔ལྡོག་མེད་བཀའ་བཙན་འདི་སྐད་ཕེབས༔ཀྱེ་ཧོ༔གསོན་ཅིག་སྐལ་བཟང་སྐྱེས་བུ་མཆོག༔དེང་དུས་ལྔ་བརྒྱ་སྙིགས་དུས་འདིར༔རྫོགས་ཆེན་ཉི་མ་ནུབ་ཏུ་ཕྱོགས༔གསང་ཆེན་བསྟན་པ་མུན་དགུང་མཚམས༔དུས་འདིར་སྐྱེ་འགྲོ་དམུ་རྒོད་ཅིང་༔ཀླ་ཀློའི་རྫས་སྔགས་གྲིབ་ཀྱིས་བསླུས༔གདུལ་བྱ་ཤིན་ཏུ་འདུལ་དཀའ་ཡང་༔སྨོན་ལམ་ལས་ཅན་སྐལ་བཟང་ཚོགས༔ངེས་གསང་ལམ་དུ་གཟུད་པའི་ཕྱིར༔ཁྱེད་ཀྱི་གདུལ་བྱ་དུས་ལ་བབ༔མ་ངེས་སྤྱོད་པ་སྣ་ཚོགས་ཀྱིས༔གང་འདུལ་གདུལ་བྱ་སྐྱོང་བའི་ཕྱིར༔གཟུགས་ཀྱི་སྐུ་རུ་ད་བཞེངས་ཤིག༔ཅེས་གསུངས་ལན་དུ་ངས་འདི་སྨྲས༔ཀྱཻ༔དུས་གསུམ་རྒྱལ་བའི་སྤྱི་གཟུགས་མཆོག༔གཏན་གྱི་སྐྱབས་མཆོག་རིན་པོ་ཆེ༔ཐུགས་བརྩེ་ཐུགས་རྗེ་ཆེན་པོ་ཡིས༔བདག་ལ་གསན་ཅིང་གནང་བར་སྩོལ༔སྔོན་ཆད་སྐྱེ་བ་མང་པོ་རུ༔གང་འདུལ་ཐབས་དང་ཕྲིན་ལས་ཀྱིས༔གཞན་དོན་ལྷུར་བླངས་གདུལ་བྱ་བསྐྱངས༔དེང་སང་བསྐལ་པའི་མར་གཤམ་འདིར༔སྙིགས་མའི་སེམས་ཅན་འདུལ་བར་དཀའ༔སྨོན་ལོག་བདུད་ཀྱི་བསྟན་པ་དར༔མཐའ་མི་དབུས་རྡིབ་ཡུལ་ས་འཛིན༔ཀླ་ཀློའི་རྫས་སྔགས་སྦྱོར་བ་ཡིས༔སྣང་སྲིད་ལྷ་འདྲེ་དབང་བསྡུས་ཏེ༔བསམ་དང་སྦྱོར་བ་ནག་པོར་བསྒྱུར༔མི་ཕྱུགས་དལ་ཡམས་སྣ་ཚོགས་དང་༔སད་སེར་འབུ་སྲིན་ལོ་ནད་གཏོང་༔སྡུག་བསྔལ་སྣ་ཚོགས་ཡོ་ལངས་འགྱེད༔དམུ་རྒོད་སེམས་ཅན་སྡིག་ལ་སྤྱོད༔དེ་འདྲའི་སྐལ་བ་དམན་པའི་དུས༔བདག་འདྲས་གདུལ་བྱ་འདུལ་དཀའ་བས༔སེམས་ཅན་ལུས་བླངས་དོན་མ་མཆིས༔དེ་ཕྱིར་གུ་རུས་གནང་བ་སྩོལ༔ཞེས་ཞུས་སླར་ཡང་བཀའ་སྩལ་པ༔ཉོན་ཅིག་བདུད་འདུལ་དྲག་པོ་རྩལ༔སྙིགས་མའི་སེམས་ཅན་འདུལ་དཀའ་ཡང་༔སྔོན་ཚེ་སྨོན་ལམ་ལས་འབྲེལ་གྱིས༔སྐལ་ལྡན་སྐྱེས་བུ་སྟོང་ཕྲག་གསུམ༔ཁྱོད་ཀྱི་གདུལ་བྱའི་ཡུལ་དུ་མཆིས༔ཚེ་འདིར་གྲོལ་བ་ཐོབ་པ་ཡི༔སྐྱེས་མཆོག་ལྔ་བརྒྱ་ལྷག་ཙམ་མཆིས༔ཁྱོད་ཀྱི་ཕྲིན་ལས་ཕོ་ཉ་རུ༔རྗེ་འབངས་སྤྲུལ་པ་ཉེར་ལྔ་འབྱུང༔གཞན་ཡང་འགྲོ་བའི་དོན་བྱེད་པའི༔སྤྲུལ་པའི་གཏེར་སྟོན་བཅུ་ཕྲག་འབྱུང་༔གསང་སྔགས་སྟོན་པའི་མཆོག་བདུན་གྱི༔སྤྲུལ་པ་ཁྱོད་ཀྱི་བུ་ཚར་སྤྲུལ༔འགྲོ་དོན་འབྱུང་འགྱུར་གདོན་མི་ཟ༔དེ་ཕྱིར་རིག་འཛིན་རྒྱལ་པོ་ཁྱོད༔རྡོ་རྗེ་ཁྲོ་ལོད་སྐུར་བཞེངས་ཏེ༔བཀའ་སྲུང་གཉན་པོའི་གྲོགས་དང་འགྲོགས༔སྔོན་ལས་འབྲེལ་བའི་ཕ་མ་ཡི༔བུ་རུ་བཞེངས་མཛོད་ངའི་ཕྲིན་ལས༔དུས་ལ་བབ་ཀྱི་ད་གཤེགས་ཤིག༔ཅེས་གསུངས་བཀའ་བཞིན་མི་ལུས་བླངས༔ཤིང་མོ་གཡང་དཀར་ཁྱིམ་ཕུབ་ནས༔ནམ་མཁའ་ལྡིང་གིས་ཁྱིམ་བདག་པོའི༔དམག་མི་བཅུ་ཕྲག་ལ་བབ་དུས༔རྟ་བདུན་ཟེར་མདངས་ངོམས་པའི་དུས༔འཇའ་དང་འོད་ཀྱི་དྲྭ་བ་འཁྲིགས༔སྦྲ་ཁྱིམ་དབང་གཞུས་འཁྱུད་པ་མངོན༔རོལ་མོ་མང་པོའི་སྒྲ་འུར་སྣང་༔དེ་ཚེ་མ་ཡི་མངལ་ལས་བཙས༔ལོ་གྲངས་བཞི་ལ་བབ་པའི་དུས༔ཚེར་མ་ཅན་གྱི་ནགས་ཚལ་ནས༔བྱེ་ཆུང་འཇོམ་མོ་ཞིག་ན་རེ༔སྙན་པའི་གླུ་འདི་ལེན་པ་ཐོས༔ཨཻ༔ཚུར་གསོན་དང་སྐལ་ལྡན་རིགས་ཀྱི་བུ༔ང་ཡེ་ཤེས་ཌཱ་ཀི་ཨེ་ཀ་ཛ༔ལྷོ་མོན་ཡུལ་ཤིང་ལོའི་ཚལ་ནས་འོང་༔ལྷ་འོད་མཐའ་ཡས་ཀྱི་ཕོ་ཉ་ཡིན༔ཁྱོད་སྐྱེ་བ་དུ་མའི་སྦྱངས་སྟོབས་ཅན༔དཔལ་ནུས་ལྡན་བདུད་འདུལ་རྡོ་རྗེ་ལགས༔གནས་པདྨ་འོད་ནས་གཟུགས་སྐུར་བཞེངས༔ལུས་བྱིས་པའི་ཚུལ་བཟུང་རྩེད་མོར་དགའ༔ཐུགས་ཆོས་ཉིད་དབྱིངས་ལས་འཁྲུལ་མི་ཤེས༔གཞིའི་འོད་གསལ་ནམ་མཁའ་དྭངས་པའི་མཁར༔དོན་མངོན་བྱེད་ཤེས་པའི་ཉི་གཞོན་ཤར༔འདི་འཆུག་མེད་རིག་པ་རྡོ་རྗེའི་ཆིངས༔ཁྱོད་སྲོག་གི་གཏའ་རུ་ཟུངས་ཤིག་བུ༔བདུད་ནག་ཕྱོགས་བར་ཆད་གྲངས་མང་བས༔འདི་བཙན་པོའི་གོ་ཁྲབ་མཆོག་ཏུ་ཟུངས༔ད་མི་ལོ་ལྔ་ཕྲག་ཚུན་ཆད་དུ༔ང་ཁྱོད་ཀྱི་དྲུང་དུ་སླར་ཡང་འབྱུང་༔ཅེས་ཟེར་ཞིང་ནགས་ཚལ་ཀློང་དུ་ཐལ༔དེ་ལྟར་ཕ་མར་སྨྲས་པ་དང་༔རྫུན་ནམ་ཡང་ན་ཐན་ཡིན་ཟེར༔ལོ་ཁྱིམ་དེ་ཡི་སྨད་ཆ་ན༔ནུབ་གཅིག་རྨི་ལམ་འདི་འདྲ་བྱུང་༔བུད་མེད་གཞོན་ནུ་མ་ཞིག་གིས༔ངེད་མ་བུ་ཤར་གྱི་ཕྱོགས་སུ་འགྲོ༔ཤར་དུང་གི་རི་ལ་མཇལ་དུ་འགྲོ༔ཞེས་ཟེར་ཞིང་འགྲོ་བའི་སྣང་བ་བྱུང་༔རྒྱ་མ་བོད་ཀྱི་ས་མཚམས་ན༔རི་བོ་དཀར་པོ་རབ་མཐོར་སླེབས༔རིགས་གསུམ་མགོན་པོ་ཡིན་ཅེས་སྐད༔དགེ་སློང་གཞོན་ནུ་གསུམ་བཞུགས་པའི༔ཕོ་བྲང་ལྕགས་གསུམ་བཀོད་ལེགས་མཐོང་༔སྟེང་མར་བཞུགས་པའི་དགེ་སློང་དེས༔ཀྱེ་ཧོ་གསོན་ཅིག་རིགས་ཀྱི་བུ༔ང་ནི་འཇམ་དཔལ་གཞོན་ནུ་ཡིན༔རི་ནི་དུང་རི་དཀར་པོ་ཡིན༔དབང་འདི་བུམ་པ་སྐུ་ཡི་དབང་༔བདུད་འདུལ་དྲག་པོ་ཁྱོད་ལ་བསྐུར༔དོན་ལ་བདེ་ཆེན་འཁོར་ལོ་ཡིན༔ཡུལ་རི་གཞན་དུ་བསྒྲོད་པ་མེད༔གསུངས་ནས་བུམ་ཆུ་སྤྱི་བོར་བླུགས༔བར་ཁང་ནང་བཞུགས་དགེ་སློང་དེས༔ལག་ན་བྷནྡྷ་བདུད་རྩི་ཐོགས༔ཉོན་ཅིག་སྐལ་ལྡན་རིགས་ཀྱི་བུ༔རི་འདི་དུང་རིའི་བང་རིམ་ལགས༔ང་ནི་ཐུགས་རྗེ་ཆེན་པོ་ཡིན༔དབང་འདི་གསང་བ་མཆོག་གི་དབང་༔བདུད་འདུལ་དྲག་པོ་ཁྱོད་ལ་བསྐུར༔དོན་དམ་ལོངས་སྤྱོད་འཁོར་ལོ་ཡིན༔ས་ཡུལ་གཞན་ལ་བསྒྲོད་དུ་མེད༔ཅེས་ཟེར་བདུད་རྩི་ལྕེ་ལ་བཞག༔འོག་ཁང་ནང་སླེབས་དགེ་སློང་དེས༔ལག་ན་རྡོ་རྗེ་སྔོན་པོ་ཐོགས༔ཀྱེ་ཧོ་སྐལ་ལྡན་རིགས་ཀྱི་བུ༔རི་འདི་དུང་རིའི་འོག་རིམ་སྟེ༔ང་ནི་ཕྱག་ན་རྡོ་རྗེ་ཡིན༔དབང་འདི་ཤེས་རབ་ཡེ་ཤེས་དབང་༔བདུད་འདུལ་དྲག་པོ་ཁྱོད་ལ་བསྐུར༔དོན་ལ་ཆོས་ཀྱི་འཁོར་ལོ་སྟེ༔རིང་བའི་ཡུལ་ལ་བསྒྲོད་དུ་མེད༔ཅེས་ཟེར་སྒྲ་ཡིས་གཉིད་ལས་སད༔ཕ་མ་གཉིས་ལ་དེ་ལྟར་སྨྲས༔རྒྱལ་འགོང་མོ་འདྲེ་ལོས་ཡིན་ཟེར༔ལོ་གྲངས་ལྔ་ལ་བབ་པའི་དུས༔ཧོར་ཟླ་བཞི་པའི་ཚེས་བཅུའི་ཉིན༔བྲག་རིའི་ཚལ་དུ་ཤུག་པ་མཐོང་༔དེ་རུ་འོང་བའི་ཤུག་རྩ་རུ༔གསེར་སྦྲང་སེར་པོས་འཕུར་ལྡིང་བྱེད༔དེ་ཡིས་གླུ་འདི་ལེན་པ་ཐོས༔ཨེ་ཨེ༔དུས་མི་རྟག་འདས་དང་མ་འོངས་ཏེ༔ལོ་མི་རྟག་དབྱར་དགུན་སྟོན་དང་དཔྱིད༔ཟླ་མི་རྟག་དཀར་ནག་གཉིས་སུ་སྣང་༔ཞག་མི་རྟག་ཉིན་མཚན་གཉིས་ཀྱིས་འགྱུར༔མི་མི་རྟག་བྱིས་གཞོན་དར་རྒུད་འཆི༔ཕྱུགས་ལོངས་སྤྱོད་མི་རྟག་སྒྱུ་མར་འགྲན༔བུ་འཆི་བ་ཨེ་དྲན་བསམ་མནོ་ཐོངས༔ཁྱོད་སྔོན་ཆད་ལྷོ་མོན་ཡུལ་ཁམས་སུ༔དཔལ་ནུས་ལྡན་བདུད་འདུལ་དཔའ་བོ་འབོད༔དུས་བར་དུ་པདྨ་འོད་དུ་མཆིས༔མཐར་མི་ཡུལ་འདི་རུ་མི་ལ་བརྫུ༔ང་དང་པོ་རྒྱ་ཟ་ཀོང་ཇོ་ཞེས༔བོད་རྒྱལ་པོའི་དགྱེས་སྐོང་བཙུན་མོ་ལགས༔དུས་བར་དུ་པོ་ཊ་ལ་རུ་མཆིས༔ད་དུད་འགྲོ་སྦྲང་ཆུང་གླུ་ལ་མཁས༔གླུ་སྙན་པའི་ངག་ལ་ཚུར་གསོན་དང་༔ལྷོ་མོན་གྱི་ཡུལ་ནས་ངང་ཁྱུ་ཞིག༔བྱང་ན་མཚོ་ཆེན་པོའི་ཚལ་དུ་སླེབས༔ལྷོ་མོན་དང་སྤུ་ཀོང་དབུས་ཕྱོགས་ནས༔བྱ་རྒོད་པོས་གནམ་འཕང་བཅད་ནས་སུ༔བྱང་ལྷོ་བྲག་དམར་པོའི་ཚལ་དུ་འཁོར༔གནས་མཁའ་སྤྱོད་གླིང་དང་པདྨ་འོད༔ལྷ་དཔའ་བོ་མཁའ་འགྲོའི་ཚོགས་གྲལ་ནས༔ཐུགས་བརྩེ་བས་འགྲོ་དོན་ལྷུར་ལེན་པའི༔དཔལ་རིག་འཛིན་བྱང་ཆུབ་སེམས་དཔའི་སྡེ༔ང་བུང་བ་བཅུད་ལ་འཁོར་བ་བཞིན༔ལྷ་རིག་འཛིན་རྒྱལ་པོའི་དྲུང་དུ་འཁོར༔ཅེས་ཟེར་ཞིང་ནམ་མཁའི་མཐོངས་ལ་ཡལ༔ལོ་གྲངས་ལྔ་ཡི་དུས་བར་དུ༔ཡེ་ཤེས་མཁའ་འགྲོ་མཚོ་རྒྱལ་མས༔འབྲལ་བ་མེད་པར་མ་ལྟར་བསྐྱངས༔ལོ་ཁྱིམ་བདུན་ལ་བབ་པའི་ཚེ༔བྱིས་པ་ཟུང་དང་བསྡེབས་ནས་སུ༔ཅུང་ཟད་རིང་བའི་ས་རུ་སོང་༔ཆུ་ཀླུང་ཆེན་པོ་འཁྲུགས་པའི་དཀྱིལ༔ཕ་ཝང་མགོ་བོ་མཐོང་བའི་མོད༔དེ་སྟེང་ཕྱིན་ན་བདེའམ་སྙམ༔དེ་མ་ཐག་པར་དེ་ཐོག་ཏུ༔མ་བསྒྲོད་རྨི་ལམ་སད་བཞིན་སྡོད༔དེ་ཚེ་མཁའ་འགྲོ་མང་པོ་ཡིས༔མཐའ་བསྐོར་གླུ་འདི་གྱེར་བ་ཐོས༔ཨ་ཧོཿཤར་གངས་རི་དཀར་པོ་དགུང་ལ་སྙེམས༔རིའི་རྩེ་མོར་ཤེལ་གྱི་མཆོད་རྟེན་གདའ༔དེའི་བུམ་ནང་རྡོ་རྗེའི་རྩེ་མོ་ཞེས༔ལྷ་བཞད་ལ་མངོན་པར་དགའ་བ་ཡོད༔དེར་འོད་བརྒྱའི་ཟེར་མདངས་ཕོག་ལ་རེ༔མདངས་འཛམ་གླིང་ཁྱབ་ན་གསལ་ཞིང་མཛེས༔གངས་རྩ་བར་དུག་སྦྲུལ་བྲག་ལ་འཁྲི༔དུག་ནག་པོའི་ཁ་ཕྲུ་མཚོ་རུ་བརྫུ༔དེའི་རྦ་རླབས་མཐོང་ན་གློ་སྙིང་འདར༔རྩི་མ་གི་ཏ་ཡི་ནུས་པ་ལས༔རྫས་གཞན་གྱི་ནུས་པ་འདི་ལ་རྡུགས༔ལྷོ་རྒྱང་ཐག་རིང་པོའི་ཡུལ་ས་ལ༔མཚོ་ཆེན་པོ་གཡུ་ཐང་ཡངས་པ་འདྲའི༔དབུས་རིན་ཆེན་གསེར་གྱི་རི་བོ་ཡོད༔རིའི་རྩེ་མོ་དགུང་ལ་སྙེགས་པ་མཐོང་༔དེར་གསེར་གྱི་མཆོད་རྟེན་འབར་འོད་འབྱུང་༔བུམ་ནང་དུ་རིན་ཆེན་རྒྱལ་པོ་ཞེས༔ལྷ་ལེགས་པའི་དཔལ་ལྡན་འཕྲུལ་ལ་དབང་༔ཤར་རྟ་བདུན་དབང་པོ་དང་བསྡེབ་ན༔ལྷོ་འཛམ་བུའི་གླིང་གི་མུན་པ་སེལ༔རིའི་རྩ་བར་ཉ་དང་སྦལ་པ་འཛིངས༔ཤུགས་ཆེར་བསྐྱེད་འཛམ་གླིང་འཇིག་ལ་ཉེ༔དེར་ལན་ཚྭ་རྣམ་གསུམ་མ་གཏོགས་པ༔རྫས་གཞན་གྱིས་གསོད་པ་ག་ལ་སྲིད༔ནུབ་རྫ་བྲག་དམར་པོའི་རྩེ་མོ་ན༔འོད་རབ་འབར་རཱ་གའི་མཆོད་རྟེན་ཡོད༔དེའི་བུམ་པར་དབང་སྡུད་པདྨ་འོད༔སྐུའི་འོད་ཀྱིས་ས་གསུམ་འགེངས་ལ་ལྟོས༔རིའི་རྩ་བར་སེང་དཀར་མ་བུ་རྩེ༔སེང་རྩལ་ཆེན་མཐོང་བས་སྤྲེའུ་ཚོགས་མྱོས༔དེ་འཚོ་བྱེད་སྨན་དང་མ་འཕྲད་ན༔སེམས་དྲན་པའི་དབང་པོ་ག་ལ་རྙེད༔བྱང་ནགས་རིའི་རྩེ་རྒྱལ་དགུང་ལ་སྙེགས༔རིའི་རྩེ་མོར་གཡུ་ཡི་མཆོད་རྟེན་མངོན༔དེའི་བུམ་ནང་ཕྲིན་ལས་ཡོངས་གྲུབ་ཅེས༔སྐུའི་སྤྲུལ་པས་འཇིག་རྟེན་ཁྱབ་ན་ཡང་༔དེའི་ཕན་གནོད་པད་ཚལ་རྒྱས་པ་ཙམ༔རིའི་རྩ་བར་རྒྱ་སྟག་རྩལ་ཆེན་འགྲན༔དེའི་ངར་སྒྲས་ཕྱོགས་ཀྱི་གཅན་ཚོགས་བསླང་༔ཀུན་ཤ་ལ་རྔམས་ཤིང་གཟན་ལ་ཆས༔དེར་སེངྒེ་དཀར་མོ་མ་གཏོགས་པ༔གཞན་དག་གིས་ཟིལ་གྱིས་ག་ལ་ནོན༔དབུས་དཔག་བསམ་ཤིང་གི་རྩེ་མོ་ན༔ཁྱུང་ཆེན་པོའི་གཤོག་རྩལ་འགྲན་ན་ཡང་༔མཐའི་གདུག་པ་ཐུལ་བར་ལྟ་ཅི་དང་༔སྟེང་ཉི་ཟླ་བསྒྲིབ་ན་ཅི་དགེ་བྱ༔གཟའ་སྐར་མའི་ལམ་ཆད་དུག་ཆེན་གཡོ༔འདི་ལྷ་བདུད་གཉིས་ཀྱི་བརྡ་ལྟས་ཡིན༔ཆོས་སྲིད་པ་གཉིས་ཀྱི་བརྡ་དཔེ་ཡིན༔བརྡ་གོའམ་ཟེར་ཞིང་མཁའ་ལ་ཡལ༔དེ་ནས་མི་གཉིས་དེ་རུ་བྱུང་༔ཆུ་ལ་རྐྱལ་བཞིན་བདག་འདྲེན་བྱུང་༔བསྡིགས་ཤིང་བརྡུང་བཙོག་བྱེད་ཅིང་ཐལ༔བར་བར་སྔོན་གྱི་བག་ཆགས་སད༔བྱིས་པ་དག་ལ་ཆོས་བཤད་ཅིང་༔གཏམ་རྒྱུད་མང་པོ་དྲན་ཅིང་སྨྲས༔ལོ་གྲངས་བརྒྱད་ལ་བབ་པའི་དུས༔རང་གི་སྲིང་མོ་དང་འགྲོགས་ཏེ༔བེའུ་སྟོར་བ་ཚོལ་དུ་ཕྱིན༔མུན་དགུང་མཚམས་ཀྱི་དུས་ཚོད་དུ༔གནམ་ནས་ཁྲག་ཐིག་རྡོ་ལ་བབ༔མཐོང་བའི་མོད་ལ་བྲེད་ཅིང་དངངས༔ཅི་ཡིན་དྲིས་ཀྱང་འདྲེ་ཡི་འཕྲུལ༔རྐྱེན་དེས་ཁྱིམ་དུ་བྲོས་ནས་འོང་༔མཚན་མོ་མལ་དུ་ཞུགས་པའི་ཚེ༔སྣོད་བཅུད་སྟོང་པར་ཞིག་ནས་སུ༔དབྱར་གྱི་སྲོད་མུན་འཐིབས་འདྲ་བའི༔སྟེང་ལ་གནག་པའི་མཁའ་ཀློང་གི༔སྟེང་ནས་ཁྲག་གི་ཆུ་ཀླུང་འབབ༔འུར་སྒྲ་བསྐལ་པ་ཞིག་ལྟར་བྱུང་༔ཤིན་ཏུ་བྲེད་ཅིང་དངངས་པའི་མོད༔རྦ་རླབས་སྒྲ་ལས་འདི་སྐད་བྱུང་༔འཇིག་འཇིག་བསྐལ་པ་ད་ནི་འཇིག༔སྟོང་སྟོང་ནམ་མཁའ་སྟོང་པར་སྟོངས༔ཡལ་ཡལ་སྣང་སྲིད་མེད་པར་ཡལ༔ཞི་ཞི་ཁམས་གསུམ་སྟོངས་ལ་ཞི༔ཡེ་ནས་མེད་པ་མ་ཡིན་ན༔གནས་ལ་འཇིགས་པ་ག་ལ་ཡོད༔གདོད་ནས་སྟོང་པ་མ་ཡིན་ན༔རྟག་པ་སྟོང་པར་ཅི་ལ་འཇིག༔སྔོན་ནས་མེད་པ་མ